Næstformand for ældreforvaltningen i Aalborg Kommune, socialdemokraten Anna Kirsten Olesen maner til besindighed, efter det er kommet frem at dele af den kommunale hjemmepleje i Aalborg nu sendes i udbud.

- Jeg kan godt forstå, at de ansatte i hjemmeplejen er bekymrede og urolige, men vi vil gøre alt for at berolige. Og intet er jo afgjort. Hvis det viser sig, at en privat overtager, så bliver det på overenskomstmæssige vilkår, som det er i dag, men det kan jo også godt være, at det er Aalborg kommune, der overtager, siger Anna Kirsten Olesen. Ældre- og handicaprådmand Tina French (Venstre) har inviteret de ansatte til orienteringsmøde i dag fredag. Hun vil først derefter kommentere en mulig privatisering af hjemmeplejen i Aalborg Sydvest og Svenstrup.